A Bizottság 626/2003/EK rendelete

(2003. április 3.)

a harmadik országokból származó sörárpára vonatkozó közösségi vámkontingensek megnyitásáról és kezeléséről, valamint az 1766/92/EGK tanácsi rendelettől való eltérésről szóló 2377/2002/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1666/2000/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2], és különösen annak 12. cikke (1) bekezdésére,

tekintettel az Általános Vám- és Kereskedelmi Egyezményhez (GATT) mellékelt CXL. listában előírt, a gabonafélékre vonatkozó engedmények módosítása céljából az Európai Közösségek és az Amerikai Egyesült Államok között levélváltás formájában létrejött megállapodás megkötéséről szóló, 2002. december 19-i tanácsi határozatra [3], és különösen annak 2. cikkére,

tekintettel az Általános Vám- és Kereskedelmi Egyezményhez (GATT) mellékelt CXL. EK- listában előírt, a gabonafélékre vonatkozó engedmények módosítása céljából a GATT XXVIII. cikke alapján az Európai Közösségek és Kanada között levélváltás formájában létrejött megállapodás megkötéséről szóló, 2002. december 19-i tanácsi határozatra [4], és különösen annak 2. cikkére,

mivel:

(1) A 159/2003/EK rendelettel [5] módosított 2377/2002/EK rendelet [6] megnyitja a 100300 HR-kód alá tartozó sörárpa 50000 tonnás mennyiségének behozatalára vonatkozó vámkontingenst. Az említett rendelet biztosítékokról szóló 7. cikkének (2) bekezdése lehetővé teszi a gazdasági szereplők részére, hogy elkerüljék a biztosítékok zárolását, amennyiben az importőrök az 539/2003/EK rendelettel [7] módosított 2376/2002/EK bizottsági rendelet [8] által kezelt árpakontingens keretében kiadott, új behozatali engedélyt tudnak bemutatni.

(2) Figyelembe véve azt, hogy az ilyen lehetőség számos gyakorlati problémát vet fel a vámkezelés szintjén, és kedvező alkalmat teremt a kérdéses vámkontingens jogosulatlan használatára, szükséges a rendelkezés eltörlése.

(3) Annak érdekében, hogy a sörárpa behozatalának tarifális elbánásakor felmerülő gyakorlati nehézségek megoldódjanak azokban az esetekben, amikor a megfelelőségi igazolások rendelkezésre állnak, szükséges módosítani az említett rendeletnek a sörárpa igazolási eljárására vonatkozó rendelkezéseit.

(4) A közönséges búza és árpa vámkontingensének keretében szükséges valamennyi tagállamban a kérelmek benyújtására vonatkozó időpontok harmonizálása a nemzeti ünnepekre való tekintettel. Ugyanez a rendelkezés alkalmazandó a sörárpa vámkontingensének esetében is.

(5) A 2377/2002/EK rendeletet ennek megfelelően kell módosítani.

(6) Az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A 2377/2002/EK rendelet a következőképpen módosul:

1. A 7. cikk (2) bekezdésének helyébe a következő lép:

"(2) Amennyiben az e rendelet 5. és 6. cikkében meghatározott minőségi kritériumok és/vagy a feldolgozásra vonatkozó feltételek nem teljesülnek, a behozatali engedélynek az 1162/95/EK rendelet 10. cikkének a) pontjában említett biztosítékát és az e rendelet 6. cikke (2) bekezdésének b) pontjában említett más biztosítékot zárolják.";

2. a 8. cikk utolsó mondatában az "és aláírások" szavakat el kell hagyni;

3. a 9. cikk (2) bekezdése első albekezdésének helyébe a következő lép:

"(2) Az engedély iránti kérelmek benyújtásának napján legkésőbb brüsszeli idő szerint 18:00 óráig az illetékes hatóságok faxon továbbítják az e rendelet II. mellékletében meghatározott mintával összhangban lévő értesítést a Bizottságnak, a behozatali engedély iránti kérelmeken feltüntetett valamennyi mennyiség összegéből adódó teljes mennyiség megadásával."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. április 3-án.

a Bizottság részéről

Franz Fischler

a Bizottság tagja

[1] HL L 193., 2000.7.29., 1. o.

[2] HL L 181., 1992.7.1., 21. o.

[3] A Hivatalos Lapban még nem tették közzé.

[4] A Hivatalos Lapban még nem tették közzé.

[5] HL L 25., 2003.1.30., 37. o.

[6] HL L 358., 2002.12.31., 95. o.

[7] HL L 80., 2003.3.27., 21. o.

[8] HL L 358., 2002.12.31.,92. o.

--------------------------------------------------